**1. Pirmą kartą** dokumento **tekste minimas teisės akto pavadinimas** **negali būti trumpinamas**, o toliau **nedraudžiama** taisyklingai teikti sutrumpintą variantą (arba pagal tekste aptartą didžiųjų raidžių santrumpą). Pvz., pirmąkart tekste minint – Lietuvos Respublikos civilinis kodeksas, toliau tekste galima vartoti – Civilinis kodeksas arba skliausteliuose nurodant taip: Lietuvos Respublikos civilinis kodeksas (toliau – CK).

**2. Dažna didžioji kalbos klaida** – padalyvio vartojimas (vietoj pusdalyvio) asmeniniuose sakiniuose šalutiniam to paties veikėjo veiksmui reikšti. Padalyvis nevartotinas šalutiniam to paties veikėjo veiksmui reikšti asmeniniuose sakiniuose visais atvejais, ne tik kalbant apie vadovavimąsi teisės aktais arba atsižvelgimą į ką nors, pvz.:

Nesutinkant (= Nesutikdamas) su mūsų priimtu sprendimu Jūs turite teisę jį apskųsti Visuomeninei administracinių ginčių komisijai arba teismui įstatymų nustatyta tvarka.

Kuo remiantis (= remdamasis) laikraštis skelbia tokią informaciją?

Vadovaudamasis įstatymo straipsniu nusprendžiu (aš ir vadovaujuosi, ir nusprendžiu aš, todėl – vadovaudamasis).

Atsižvelgdama į susidariusią situaciją, komisija nusprendė (komisija ir atsižvelgė, ir sprendė, todėl – atsižvelgdama).

Kai sakinys beasmenis, vartojame padalyvį:

Vadovaujantis įstatymo straipsniu yra nuspręsta.

Atsižvelgiant į tvarkos aprašo punktą ir į ministerijos kvietimą, yra siūloma dalyvauti mokymuose.

**Pastaba.** Nebus klaidos pertvarkius sakinį taip: **Vadovaujantis, remiantis** Lietuvos Respublikos socialinės apsaugos ir darbo ministro 2009 m. birželio 9 d. įsakymu (...), **siunčiama** socialinės priežiūros socialinės rizikos šeimoms teikimo (...) ataskaita.

**3.** Kita pasitaikanti **kalbos klaida** – abstrakčiųjų priesagos -imas, -ymas daiktavardžių naudininko vartojimas tikslui su paskirties atspalviu reikšti.

Vadovaudamiesi Lietuvos Respublikos administracinių teisės pažeidimų kodekso (...), nutarimo administracinio teisės pažeidimo byloje priėmimui siunčiame Jums administracinio teisės pažeidimo protokolą (...).

**Taisoma taip:**

Vadovaudamiesi Lietuvos Respublikos administracinių teisės pažeidimų kodekso (...), siunčiame Jums administracinio teisės pažeidimo protokolą (...) administracinio teisės pažeidimo bylos nutarimui priimti.

**Pastaba.** Abstrakčiųjų priesagos -imas, -ymas daiktavardžių naudininkas tikslui su paskirties atspalviu reikšti yra nevartotinas. Dažniausia jis taisomas bendratimi.

Priesagos -imas, -ymas daiktavardžių naudininkas tikslui su paskirties atspalviu reikšti gali būti vartojamas tik tada, kai daiktavardis yra sukonkretėjęs, pvz.: **Dalis pajamų bus skirta sveikatos draudimui**. **Įvyks vakaras kompozitoriaus atminimui** (Kalbos patarimai. Kn. 2: Sintaksė: 1. Linksnių vartojimas, Vilnius, 2003, p. 49–50).

**4.** Siunčiamojo rašto rišliame tekste **dokumento** (plano) **pavadinimas nepagrįstai** pradedamas rašyti **mažąja raide**, pvz.:

Siunčiame informaciją apie kovos (=Kovos) su korupcija programos įgyvendinimo 2018–2019 metų priemonių planą (...).